Dodetal styg ná brand in Jhb-middestadFoto: Verskaf. Die dodetal van die verwoestende brand wat vanoggend by die kantoor van die departement van gesondheid en menslike nedersettings in Pixley ka Isaka Semestraat in Johannesburg uitgebreek het, het tot drie gestyg. Die gebou huisves ook die Bank van Lissabon. Jacob Mamabolo, LUR vir infrastruktuurontwikkeling, het Woensdagmiddag tydens ŉ mediakonferensie op die toneel aan joernaliste bevestig dat drie lede van die Stad Johannesburg se brandweerdepartement hul lewens tydens die bestryding van die brand verloor het. Altesaam 13 personeellede is ook in die hospitaal opgeneem vir rookinaseming. Sommige brandbestryders is ook deur ŉ helikopter van die toneel verwyder. “Ons wil graag ons medelye aan die oorledenes en beseerdes se families betuig,” het Mamabolo gesê. Maroela Media het vroeër berig daar is omstreeks 11:00 ŉ harde slag in die gebou gehoor en ŉ brandbestryder het van die 23ste verdieping na buite geval en op die sementplaveisel te lande gekom reg voor die hoofingang van die gebou. Die brandende gebou. Foto: Verskaf. Michael Sun, burgemeesterskomiteelid vir openbare veiligheid, het gesê die ander twee brandbestryders wat gesterf het, was in die gebou vasgekeer en dat die proses om hul liggame na onder te bring onderweg was. Volgens Sun is agt ander brandbestryders in die hospitaal opgeneem – sewe vir verskillende beserings en een vir uitputting. Mamabolo het verder gesê die gebou het volgens ŉ verslag wat verlede week ná ŉ studie ontvang is net aan 21% van die gesondheids- en veiligheidsregulasies voldoen. Geboue moet ideaal gesproke ŉ 85% of hoër persentasie handhaaf. Percy Makholwa, werknemer van die departement van menslike nedersettings, het vroeër Woensdag gesê die personeel opper glo al geruime tyd besware oor veiligheid in die gebou, maar dat daar tot op hede nie gehoor gegee is aan hul klagtes nie. Jack Bloom, die DA se woordvoerder vir gesondheid in Gauteng, het dit beaam en gesê hy het die plaaslike regering al gevra oor die veiligheid van werkers in die gebou en dat sy pleidooie op dowe ore geval het. “Dit is baie ontstellend dat so iets gebeur. Een van die dinge waaroor werkers al vir ŉ lang ruk kla is dat hulle onveilig is.” Die DA in Gauteng het gevra dat ŉ volledige ondersoek na die voorval van stapel gestuur word.